פורטלנד פייר

פורטלנד פייר (באנגלית: Portland Fire) היא קבוצת כדורסל נשים אמריקאית עתידית מפורטלנד, אורגון, הצפויה לשחק החל מ-2026 בליגת ה-WNBA.

זוהי קבוצת ה-WNBA השנייה מפורטלנד, לאחר שהקבוצה הקודמת, שנקראה גם היא פורטלנד פייר , שיחקה בליגה בשנים 2000–2002. הקבוצה תשחק במודה סנטר בעיר, אולמה הביתי של קבוצת הכדורסל פורטלנד טרייל בלייזרס מה-NBA, ותהיה קבוצת ההרחבה השנייה שתצטרף לליגה בשנה זו, יחד עם טורונטו טמפו, והשלישית בתוך שנתיים לצד גולדן סטייט ואלקיריז שהצטרפה ב-2025.

 היסטוריה 
פורטלנד הייתה בעבר בית לשתי קבוצות כדורסל נשים מקצועיות, אך שתיהן התקיימו רק במשך שלוש שנים: פורטלנד פאוור, ששיחקה בליגת ה-ABL בשנים 1996–1998, ופורטלנד פייר, ששיחקה בליגת ה-WNBA בשנים 2000–2002.

 ניסיונות להקמת הקבוצה 
בפברואר 2023 ביקרה נציבת ה-WNBA קתי אנגלברט בבר ספורט הנשים The Sports Bra בעיר, במפגש שארגן חבר הסנאט של ארצות הברית מאורגון רון ויידן ובו השתתפו נציגי קבוצות ספורט רבות מהעיר: פורטלנד טרייל בלייזרס מה-NBA, פורטלנד ת'ורנס מה-NWSL וקבוצות הנשים בכדורסל המכללות של אוניברסיטת אורגון ואוניברסיטת המדינה של אורגון. מטרת המפגש הייתה להוכיח את תמיכתה של העיר בכדורסל ובספורט נשים בכלל.

באוקטובר 2023 הייתה אמורה הליגה להכריז רשמית על הקבוצה מפורטלנד בבעלות מיליארדר הטכנולוגיה קירק בראון, אך התוכניות בוטלו מספר ימים לפני ההודעה המתוכננת ב-26 באוקטובר בעקבות פרישתו של בראון מהמיזם. על פי הדיווחים, הנציבה אנגלברט לא הייתה מרוצה מהמיתוג שבחר בראון לקבוצה ומהשם רוז סיטי רויאלטי (Rose City Royalty) שהציע, וכן נמצא שחלקו של בראון בבעלות חברת אימוני הכדורסל Shoot 360 הוא ניגוד עניינים אפשרי.

 הקמת הקבוצה 
ב-18 בספטמבר 2024 הוכרז כי העיר פורטלנד קיבלה באופן רשמי זיכיון שיהיה הקבוצה ה-15 בליגת ה-WNBA ויתחיל לשחק ב-2026. הקבוצה תהיה בבעלות ליסה בהת'אל מיראג' ואחיה אלכס בהת'אל דרך חברת RAJ Sports, המהווה גם את הבעלים של קבוצת כדורגל הנשים פורטלנד ת'ורנס מה-NWSL ומשקיעה בקבוצת ה-NBA סקרמנטו קינגס. האחים בהת'אל שילמו לליגה 125 מיליון דולר אמריקאי, ויכהנו במועצת המושלים (הדירקטוריון) של הליגה (ליסה כבעלת שליטה ואלכס כמושל חלופי).

ב-15 ביולי 2025 נחשף שהקבוצה תיקרא פורטלנד פייר, בדומה לקבוצה ששיחקה ב-WNBA בשנים 2000–2002, ונחשפו סמל הקבוצה וצבעיה.

 קישורים חיצוניים 

 הערות שוליים 

קטגוריה:קבוצות WNBA
קטגוריה:פורטלנד: ספורט
קטגוריה:קבוצות כדורסל נשים
קטגוריה:קבוצות כדורסל אמריקאיות